Пра Вену ў нашых людзей склалася тры ўстойлiвых стэрэатыпа. Таму, калi спытаеш у чалавека, што такое Вена, ён, хутчэй за ўсё, адкажа: "Дунай, вальсы i венскi лес". А што насамрэч? Аказалася, Дунай у Вене значна меншы, чым, напрыклад, Днепр у Кiеве. У гiстарычным цэнтры горада ракi няма наогул. Вядома ж, да яго можна даехаць на метро. Паглядзець на выспу, утвораную гадоў трыццаць назад дваццацiкiламетровым каналам, на парк, на ўльтрасучасныя будынкi ААН (такiх вы больш нiдзе ў Вене не знойдзеце); забрацца на Дунайскую вежу, якая чымсьцi нагадвае вiльнюскую; пасядзець у рэстаранчыку i зiрнуць на горад з двухсотмятровай вышынi... i венскi лес - зусiм не лес, а горы.